text: РЕШЕНИЕ 2014/183/ОВППС НА СЪВЕТА
  от 1 април 2014 година
  за започване на военна операция на Европейския съюз в Централноафриканската република (EUFOR RCA)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за Европейския съюз, и по-специално член 42, параграф 4 и член 43, параграф 2 от него,
  като взе предвид Решение 2014/73/ОВППС на Съвета от 10 февруари 2014 г. за военна операция на Европейския съюз в Централноафриканската република (EUFOR RCA) (1), и по-специално член 4 от него,
  като взе предвид предложението на върховния представител на Съюза по въпросите на външните работи и политиката на сигурност,
  като има предвид, че:
  (1)
  На 10 февруари 2014 г. Съветът прие Решение 2014/73/ОВППС.
  (2)
  На 17 март 2014 г. Съветът одобри оперативния план и правилата за използване на сила на EUFOR RCA.
  (3)
  Предвид препоръката на командващия операцията на ЕС EUFOR RCA следва да започне.
  (4)
  В съответствие с член 5 от Протокол (№ 22) относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и осъществяването на решения и действия на Съюза, свързани с въпросите на отбраната. Следователно Дания не участва в приемането на настоящото решение и не е обвързана от него, нито от неговото прилагане,
  ПРИЕ НАСТОЯЩОТО РЕШЕНИЕ:
  Член 1
  Започва военна операция на ЕС в Централноафриканската република (EUFOR RCA).
  Член 2
  Командващият операцията на ЕС за EUFOR RCA се оправомощава незабавно да започне изпълнението на операцията.
  Член 3
  Настоящото решение влиза в сила в деня на приемането му.
  Съставено в Брюксел на 1 април 2014 година.